**Kyle Quincey** (s. 12. elokuuta 1985 Kitchener, Ontario, Kanada) on kanadalainen uransa päättänyt jääkiekkopuolustaja. Hän pelasi ammattilaisurallaan NHL-liigassa yhteensä 586 runkosarjaottelua tehopistein 36+122=158 ja keräten 548 jäähyminuuttia sekä 56 playoff-ottelua tehden yhdeksän syöttöpistettä ja keräten 40 jäähyminuuttia.

Pelityyli
---------

Quincey tunnetaan yleispuolustajana, joka pelaa rauhallisesti, eikä häneltä tarvitse odottaa suuria pistemääriä. *Iltalehden* toimittaja Vesa Parviaisen mukaan Quinceyn paras ominaisuus on kiekkovarmuuteen yhdistyvä monipuolinen syöttötaito ja hän jakaa kovia syöttöjä suoraan lapaan. Parviaisen mukaan Quinceylta puuttuu luisteluterävyyttä, mutta hän paikkaa tämän hyvällä sijoittumisella.

Ura
---

### Seuraura

#### Juniorivuodet

Quincey syntyi Ontarion Kitchenerissa, mutta kasvoi Orangevillessa, jossa hän myös aloitti jääkiekkoilun. Quincey pelasi kaudella 2000–2001 Halton Hurricanesin joukkueessa, mutta hän sai tililleen myös kaksi ottelua OPJHL-junioriliigan Brampton Capitalsissa, jonka jälkeen London Knights varasi Quinceyn 57. pelaajana OHL:n varaustilaisuudessa 2001. Hän pelasi kauden 2001–2002 vielä QMJHL-joukkue Mississauga Chargersissa. Kaudeksi 2002–2003 Quincey siirtyi London Knightsin OHL-joukkueeseen, jossa hänen tulokaskautensa toi 66 runkosarjaottelussa tehot 6+12=18 ja 14 playoff-ottelussa tehot 3+4=7.

Detroit Red Wings varasi Quinceyn neljännellä kierroksella 132. pelaajana NHL:n varaustilaisuudessa 2003. Kauden 2003–2004 alussa London Knights kauppasi hänet Mississauga IceDogsiin vaihdossa Rob Schrempiin. Quincey oli IceDogsin tehokkain puolustaja ja neljänneksi paras pistemies tehoilla 14+23=37. Hän eteni joukkueen kanssa aina J. Ross Robertson Cup -finaaleihin saakka, mutta OHL:n mestaruuden vei lopulta kuitenkin Guelph Storm otteluvoitoin 4–0. Kaudella 2004–2005 Quincey oli IceDogsin neljänneksi paras pistemies tehoilla 15+31=46, joilla hän sijoittui koko OHL:n puolustajien pistepörssissä kymmenenneksi. Quincey valittiin kauden päätteeksi liigan toiseen tähdistökentälliseen. Hän sijoittui myös kolmanneksi OHL:n parhaalle puolustajalle myönnettävän Max Kaminsky Trophyn äänestyksessä.

#### Tulokassopimus Detroit Red Wingsiin

Heinäkuussa 2005 Quincey teki kolmivuotisen tulokassopimuksen Detroit Red Wingsin kanssa. Hän pelasi kauden 2005–2006 lähes kokonaan AHL-joukkue Grand Rapids Griffinsin vahvuudessa. Quinceyn tulokaskausi toi siellä 70 runkosarjaottelussa tehot 7+26=33 ja 16 playoff-ottelussa yhden syöttöpisteen. Hän debytoi kauden aikana myös Red Wingsin NHL-joukkueessa, jossa Quincey pelasi ensimmäisen ja kauden ainoaksi jääneen ottelunsa 25. marraskuuta 2005 vieraissa Mighty Ducks of Anaheimia vastaan. Hän sai ottelussa jääaikaa 11.37 minuuttia.

Myös kauden 2006–2007 Quincey pelasi suurimmaksi osaksi farmijoukkue Griffinsissa. Hän pelasi kauden aikana NHL:ssä kuusi runkosarja- ja 13 playoff-ottelua. Quincey sai kevätkaudella peliaikaa pitkälti Niklas Kronwallin, Mathieu Schneiderin ja Brett Lebdan loukkaantumisten myötä. Hän teki NHL-uransa avausmaalin ja kauden ainoaksi jääneen tehopisteensä runkosarjan päätöskierroksella 7. huhtikuuta 2007 Chicago Blackhawksia vastaan. Kaudella 2007–2008 Quincey sai tililleen kuusi NHL-ottelua ilman tehopisteitä.

#### Siirtolistan kautta Los Angeles Kingsiin, NHL-läpimurto ja kauppaus Colorado Avalancheen

Syyskuussa 2008 Quincey teki Red Wingsin kanssa kaksivuotisen jatkosopimuksen, mutta lokakuussa seura kuitenkin asetti hänet siirtolistalle, josta Quinceyn nappasi Los Angeles Kings. Hän murtautui kaudella 2008–2009 seuran NHL-kokoonpanoon ja oli lopulta Kingsin tehokkain puolustaja tehtyään 72 runkosarjaottelussa tehot 4+34=38. Quinceylta jäi kuitenkin runkosarjan seitsemän viimeistä ottelua väliin leikkaushoitoa vaatineen välilevypullistuman vuoksi.

Heinäkuussa 2009 Kings kauppasi Quinceyn, puolustaja Tom Preissingin ja kesän 2010 viidennen kierroksen varausvuoron Colorado Avalancheen vaihdossa hyökkääjä Ryan Smythiin. Hän teki kaudella 2009–2010 runkosarjassa 29 tehopistettä. Heinäkuussa 2010 Quincey teki Avalanchen kanssa kaksivuotisen ja 6,25 miljoonan dollarin arvoisen jatkosopimuksen. Hän pelasi kaudella 2010–2011 kuitenkin vain 21 ottelua loukkaantumisten vuoksi. Marraskuussa Quincey joutui ensin kahdeksan ottelun ajaksi sivuun aivotärähdyksen vuoksi ja joulukuussa hänen kautensa todettiin päättyneeksi leikkaushoitoa vaatineen olkapäävamman vuoksi.

#### Paluu Red Wingsiin

Alkukaudella 2011–2012 Quincey teki 23 tehopistettä, kunnes helmikuussa 2012 Avalanche kauppasi hänet Tampa Bay Lightningiin vaihdossa hyökkääjä Steve Downieen. mutta jo samana päivänä Lightning akuppasi Quinceyn edelleen hänen aiempaan seuraansa Detroit Red Wingsiin vaihdossa kesän 2012 ensimmäisen kierroksen varausvuoroon ja puolustaja Sébastien Picheen. Heinäkuussa Quincey teki Red Wingsin kanssa kaksivuotisen ja 7,55 miljoonan dollarin arvoisen jatkosopimuksen. Lokakuussa hän siirtyi NHL:n työsulun ajan kestävällä sopimuksella CHL-joukkue Denver Cutthroatsin riveihin. Joukkuetta valmensi Derek Armstrong, joka pelasi Quinceyn joukkuetoverina Los Angeles Kingsissa. Työsulku päättyi tammikuussa 2013, jolloin hän palasi Red Wingsin NHL-joukkueen vahvuuteen. Maaliskuussa 2013 Quincey joutui kahdeksan ottelun ajaksi sivuun poskiluun murtuman vuoksi.

Heinäkuussa 2014 Quincey teki Red Wingsin kanssa kaksivuotisen ja 8,5 miljoonan dollarin arvoisen jatkosopimuksen. Kaudella 2015–2016 hänen runkosarjansa jäi loukkaantumisten vuoksi vain 47 ottelun mittaiseksi. Lokakuussa Quincey joutui sivuun aivotärähdyksen vuoksi ja marraskuussa hän joutui seuraavan 35 ottelun ajaksi sivuun nilkkavamman vuoksi.

#### Kiertolaisuus kolmessa NHL-organisaatiossa

Syyskuussa 2016 Quincey teki vapaana agenttina vuoden mittaisen ja 1,25 miljoonan dollarin arvoisen sopimuksen New Jersey Devilsin kanssa. Kesken kauden 2016–2017, maaliskuussa 2017 seura kappasi hänet Columbus Blue Jacketsiin vaihdossa puolustaja Dalton Proutiin.

Heinäkuussa 2017 Quincey teki vapaana agenttina vuoden mittaisen ja 1,25 miljoonan dollarin arvoisen sopimuksen Minnesota Wildin kanssa. Hän ehti pelata kaudella 2017–2018 vain 18 ottelua, kunnes seura asetti Quinceyn siirtolistalle. Quinceyn tiedettiin julkisuudessa ajautuneen eri aaltopituuksille Wildin päävalmentaja Bruce Boudreaun kanssa, jonka mukaan hän ei suostunut pelaamaan oikeassa laidassa, johon Quincey Boudreaun mukaan palkattiin. Quincey on kuitenkin kieltänyt väitteen. Hänet lähetettiin AHL-joukkue Iowa Wildin vahvuuteen, mutta Quincey ei kuitenkaan siirtynyt joukkueeseen, sillä hänen poikavauvansa syntyi ennen laskettua aikaa. Quincey vietti loppukauden perheensä parissa, eikä pelannut missään.

#### Siirtyminen HIFK:hon

Kaudeksi 2018–2019 Quincey siirtyi vuoden mittaisella sopimuksella SM-liigajoukkue Helsingin IFK:hon. Hänelle taustatietoa organisaatiosta antoi mm. Quinceyn kanssa Minnesota Wildissa pelannut Mikael Granlund. Hänen runkosarjaansa lyhensi noin kahdella kuukaudella joulukuussa 2018 Kanadan maajoukkueen mukana Spengler Cupissa tullut loukkaantuminen, josta Quincey kuntoutui helmikuussa 2019. Hän oli pudotuspeleissä tehoilla 1+6=7 HIFK:n paras syöttäjä ja Quincey jakoi joukkueen sisäisen pistepörssin voiton Sakari Salmisen kanssa.

### Maajoukkueura

Quincey edusti Kanadaa MM-kilpailuissa vuonna 2012. Hän edusti maataan myös Spengler Cupissa vuonna 2018, jolloin Quincey eteni Kanadan kanssa finaaliin, mutta turnauksen voitti lopulta kuitenkin SM-liigajoukkue Kalevan Pallo voittomaalikilpailun päätteeksi lukemin 1–2. Hän edusti Kanadaa myös kolmen Yhdysvaltoja vastaan Uudessa-Seelannissa pelatun näytösottelun ajan. Quincey toimi niissä Kanadan kapteenina. Hän oli hyökkääjä Rob Schrempin ohella ainoa otteluihin osallistunut NHL-pelaaja.

Quincey edusti myös Canada Ontarion joukkuetta World U-17 Hockey Challengessa vuonna 2002, jolloin hän voitti pronssia.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2000–2001 | Brampton Capitals | OPJHL | 2 | 0 | 0 | 0 | 0 | – | – | – | – | – |
| 2001–2002 | Mississauga Chargers | OPJHL | 27 | 5 | 14 | 19 | 31 | – | – | – | – | – |
| 2002–2003 | London Knights | OHL | 66 | 6 | 12 | 18 | 77 | 14 | 3 | 4 | 7 | 11 |
| 2003–2004 | London Knights | OHL | 3 | 0 | 2 | 2 | 4 | – | – | – | – | – |
|  | Mississauga IceDogs | OHL | 61 | 14 | 23 | 37 | 135 | 24 | 3 | 13 | 16 | 32 |
| 2004–2005 | Mississauga IceDogs | OHL | 59 | 15 | 31 | 46 | 111 | 5 | 0 | 3 | 3 | 4 | Kakkostähdistö |
| 2005–2006 | Detroit Red Wings | NHL | 1 | 0 | 0 | 0 | 0 | – | – | – | – | – |
|  | Grand Rapids Griffins | AHL | 70 | 7 | 26 | 33 | 107 | 16 | 0 | 1 | 1 | 27 |
| 2006–2007 | Detroit Red Wings | NHL | 6 | 1 | 0 | 1 | 0 | 13 | 0 | 0 | 0 | 2 |
|  | Grand Rapids Griffins | AHL | 65 | 4 | 18 | 22 | 126 | 2 | 0 | 0 | 0 | 0 |
| 2007–2008 | Detroit Red Wings | NHL | 6 | 0 | 0 | 0 | 4 | – | – | – | – | – |
|  | Grand Rapids Griffins | AHL | 66 | 5 | 15 | 20 | 149 | – | – | – | – | – |
| 2008–2009 | Los Angeles Kings | NHL | 72 | 4 | 34 | 38 | 63 | – | – | – | – | – |
| 2009–2010 | Colorado Avalanche | NHL | 79 | 6 | 23 | 29 | 76 | 6 | 0 | 0 | 0 | 8 |
| 2010–2011 | Colorado Avalanche | NHL | 21 | 0 | 1 | 1 | 18 | – | – | – | – | – |
| 2011–2012 | Colorado Avalanche | NHL | 54 | 5 | 18 | 23 | 60 | – | – | – | – | – |  |  |  |  |  |  | MM | 6 | 0 | 0 | 0 | 4 |
|  | Detroit Red Wings | NHL | 18 | 2 | 1 | 3 | 29 | 5 | 0 | 2 | 2 | 6 |
| 2012–2013 | Denver Cutthroats | CHL | 12 | 2 | 9 | 11 | 6 | – | – | – | – | – |
|  | Detroit Red Wings | NHL | 36 | 1 | 2 | 3 | 18 | 14 | 0 | 2 | 2 | 12 |
| 2013–2014 | Detroit Red Wings | NHL | 82 | 4 | 9 | 13 | 88 | 5 | 0 | 0 | 0 | 2 |
| 2014–2015 | Detroit Red Wings | NHL | 73 | 3 | 15 | 18 | 77 | 7 | 0 | 3 | 3 | 4 |
| 2015–2016 | Detroit Red Wings | NHL | 47 | 4 | 7 | 11 | 36 | 4 | 0 | 1 | 1 | 4 |
| 2016–2017 | New Jersey Devils | NHL | 53 | 4 | 8 | 12 | 39 | – | – | – | – | – |
|  | Columbus Blue Jackets | NHL | 20 | 2 | 1 | 3 | 12 | 2 | 0 | 1 | 1 | 2 |
| 2017–2018 | Minnesota Wild | NHL | 18 | 0 | 3 | 3 | 28 | – | – | – | – | – |
| 2018–2019 | HIFK | SM-liiga | 35 | 5 | 8 | 13 | 58 | 12 | 1 | 6 | 7 | 12 |
| 13 kautta | yhteensä | NHL | 586 | 36 | 122 | 158 | 548 | 56 | 0 | 9 | 9 | 40 |
| 3 kautta | yhteensä | AHL | 201 | 16 | 59 | 75 | 382 | 18 | 0 | 1 | 1 | 28 |
| 1 kausi | yhteensä | SM-liiga | 35 | 5 | 8 | 13 | 58 | 12 | 1 | 6 | 7 | 12 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Kyle Quincey**.
* Kyle Quincey The Internet Hockey Databasessa (englanniksi)
* Kyle Quincey Eurohockey-sivustolla (englanniksi)
* Kyle Quincey *Elite Prospects*. Everysport Media Group AB.  (englanniksi)
* Kyle Quincey Legends of Hockey -sivustolla (englanniksi)
* Kyle Quincey NHL.comissa (englanniksi)

### Viitteet

1. 1 2 3 4 5  Kyle Quincey *Elite Prospects*. Everysport Media Group AB.  (englanniksi)
2. ↑  Iilomo, Sami; Lajunen, Petri: Top 5 -puolustajat 2018-19: Kärppä-puolustajien valtakunta *Jatkoaika.com*.  14.9.2018. Jatkoaika r.y. Viitattu 25.10.2018.
3. ↑  Parviainen, Vesa: HIFK-luotsi Selin kehui vuolaasti uutta NHL-vahvistusta: "Kenenkään ei tarvitse arpoa" *iltalehti.fi*.  8.9.2018. Alma Media Suomi Oy. Viitattu 25.10.2018.
4. 1 2 3 4 5  Kyle Quincey The Internet Hockey Databasessa (englanniksi)
5. ↑  Lomon, Chris: Quincey a True Mountain Man *NHLPA.com*.  25.8.2010. National Hockey League Players' Association. Viitattu 25.10.2018. (englanniksi)
6. 1 2 3 4  Kyle Quincey Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 26.10.2018. Viitattu 25.10.2018. (englanniksi)
7. ↑  Detroit Red Wings at Mighty Ducks of Anaheim Box Score — November 25, 2005 *Hockey-Reference.com*.  25.11.2005. Sports Reference LLC. Viitattu 25.10.2018. (englanniksi)
8. ↑  Detroit's Schneider will miss rest of postseason *espn.com*.  6.5.2007. DETROIT:  ESPN Inc. Viitattu 25.10.2018. (englanniksi)
9. ↑  Chicago Blackhawks at Detroit Red Wings Box Score — April 7, 2007 *Hockey-Reference.com*.  7.4.2007. Sports Reference LLC. Viitattu 25.10.2018. (englanniksi)
10. ↑  Roose, Bill: Quincey agrees to two-year deal  10.9.2008. DETROIT:  Detroit Red Wings. Viitattu 25.10.2018. (englanniksi)
11. ↑  NHL:ssä tapahtuu: Pominvillelle pitkä jatko, Zubov sivussa vähintään neljä viikkoa *Jatkoaika.com*.  19.9.2008. Jatkoaika r.y. Viitattu 25.10.2018.
12. ↑  Kallionsivu, Heikki: Los Angelesissa otettiin askel eteenpäin *Jatkoaika.com*.  19.4.2009. Jatkoaika r.y. Viitattu 25.10.2018.
13. ↑  Avs Acquire Quincey, Preissing, Pick  4.7.2009. Colorado Avalanche. Viitattu 25.10.2018. (englanniksi)
14. ↑  NHL:ssä tapahtuu: Alberts Hurricanesiin *Jatkoaika.com*.  15.7.2009. Jatkoaika r.y. Viitattu 25.10.2018.
15. ↑  Avalanche Signs Quincey, Winnik  3.7.2010. Colorado Avalanche. Viitattu 25.10.2018. (englanniksi)
16. ↑  NHL:ssä tapahtuu: Lukowich Dallasiin *Jatkoaika.com*.  15.7.2009. Jatkoaika r.y. Viitattu 25.10.2018.
17. ↑  NHL: Edler sivussa toistaiseksi *Jatkoaika.com*.  28.1.2011. Jatkoaika r.y. Viitattu 25.10.2018.
18. ↑  Lightning acquire first round pick, D Piche in 3-team trade  21.2.2012. Tampa Bay Lightning. Viitattu 25.10.2018. (englanniksi)
19. ↑  Roose, Bill: Wings acquire old friend, Quincey  22.2.2012. DETROIT:  Detroit Red Wings. Viitattu 25.10.2018. (englanniksi)
20. ↑  Wolski Floridaan, Bishop Ottawaan *Jatkoaika.com*.  26.2.2012. Jatkoaika r.y. Viitattu 25.10.2018.
21. ↑  Bowness, Rick: Quincey agrees to two-year contract  19.7.2012. DETROIT:  Detroit Red Wings. Viitattu 25.10.2018. (englanniksi)
22. ↑  Chambers, Mike: Detroit Red Wings defenseman signs with the new Denver Cutthroats *denverpost.com*.  11.10.2012. Digital First Media. Viitattu 25.10.2018. (englanniksi)
23. ↑  Detroit-puolustajalla edessä pitkä pakkohuili *Jatkoaika.com*.  19.3.2013. Jatkoaika r.y. Viitattu 25.10.2018.
24. ↑  DiFilippo, Alex: Wings sign Quincey to two-year deal  2.7.2014. DETROIT:  Detroit Red Wings. Viitattu 25.10.2018. (englanniksi)
25. ↑  Red Wings kiinnitti kaksi syvyyspelaajaa *Jatkoaika.com*.  2.7.2014. Jatkoaika r.y. Viitattu 25.10.2018.
26. ↑  Devils agree to terms with D Kyle Quincey  28.9.2016. Newark, NJ:  New Jersey Devils. Viitattu 25.10.2018. (englanniksi)
27. ↑  New Jersey Devils kiinnitti Kyle Quinceyn *Jatkoaika.com*.  28.9.2016. Jatkoaika r.y. Viitattu 25.10.2018.
28. ↑  Blue Jackets acquire defenseman Kyle Quincey  1.3.2017. COLUMBUS, OHIO:  Columbus Blue Jackets. Viitattu 25.10.2018. (englanniksi)
29. ↑  Blue Jackets ja Devils vaihtoivat puolustajia *Jatkoaika.com*.  1.3.2017. Jatkoaika r.y. Viitattu 25.10.2018.
30. ↑  Wild, Quincey Agree to Terms  1.7.2017. ST. PAUL:  Minnesota Wild. Viitattu 27.9.2018. (englanniksi)
31. ↑  Perhe, Miro: IS: HIFK:n huippuhankinta kumoaa ex-valmentajan oudon väitteen: "Hyökkäyssuuntaan se on paljon helpompaa" *Leijonat.com*.  5.9.2018. Nordic Sport Media. Viitattu 25.10.2018.
32. 1 2  Parviainen, Vesa: Suomeen siirtynyt NHL-pakki kertoo dramaattisen syyn huonoon viime kauteensa: Perhe vietti viikkoja sairaalassa - "Poikavauva oli hyvin pieni" *iltalehti.fi*.  5.9.2018. Alma Media Suomi Oy. Viitattu 25.10.2018.
33. ↑  HIFK:lle runsaasti NHL-kokemusta - Kyle Quincey vahvistamaan takalinjoja *Jatkoaika.com*.  28.8.2018. Jatkoaika r.y. Viitattu 25.10.2018.
34. ↑  Kyle Quincey palaa HIFK:n kokoonpanoon Porin lauantai-illan huumassa *Sportti.com*.  23.2.2019. Sport Content Oy. Viitattu 24.4.2019.
35. ↑  Elite Prospects - HIFK *eliteprospects.com*. Everysport Media Group. Viitattu 24.4.2019. (englanniksi)
36. ↑  McMurran, Alistair: Ice hockey: Top-class game a coup for Dunedin *odt.co.nz*.  3.7.2010. Allied Press Limited. Viitattu 25.10.2018. (englanniksi)

Kanadan joukkue – Jääkiekon MM-kilpailut 2012
2 Keith |
3 Phaneuf (**A**) |
4 Bouwmeester |
5 Schenn |
7 Russell |
9 Kane |
10 Perry |
14 Eberle |
15 Getzlaf (**C**) |
16 Ladd |
20 Tavares |
22 Quincey |
24 Benn |
26 Purcell |
27 Murray |
30 Ward |
31 Hackett |
33 Methot |
37 O'Reilly |
40 Dubnyk |
41 Burrows |
44 Vlasic |
53 Skinner |
81 Sharp (**A**) |
93 Nugent-Hopkins |
Valmentaja Sutter